Reediziun da Toni Halter

(rcb)

Toni Halter (1914-1986) vala per in dals scrivents ils pli marcants da la Surselva. EI è naschi a Surcuolm e stà magister surtut a Vella. Sia ovra è signada da sia professiun. Bleras da sias istorgias èn scrittas per uffants e giuventetgna. Uschia era ses emprim roman - l'emprim roman en sursilvan insumma – "Culan da Crestaulta". Igl è in'istorgia d'aventura e d'amur ord temps preistorics ch'ins po situar en Lumnezia e si Falera. L'idea da scriver quest'ovra è naschida durant in temp che l'autur lavurava vid exchavaziuns archeologicas a Surin e Falera. Igl è in'ovra cun intent didactic, numnadamain da dar invista istorica en la vita dals antenats, e quai a moda divertenta. In grond desideri da Toni Halter èsi adina stà da liar la glieud giuvna vid lur ragischs tradiziunalas ed als tegnair uschia en lur vitgs muntagnards.
"Culan da Crestaulta" è cumparì per l'emprima giada 1955 en il Tschespet 55 da la Romania. Jau pos anc ma regurdar fitg bain d'avair legì dal temp da scola primara quest'ovra cun gronda tensiun. Impressiun restanta m'avevan fatg las illustraziuns d'Alois Carigiet ch'avevan sveglià mes sentiments e mia fantasia cumplementarmain tar l'istorgia scritta. Che l'autur n'ha però betg vulì crear in'ovra be per la giuventetgna, ma er per creschids, mussa il stil d'ina tscherta pretensiun.
I fiss in giavisch da la chasa editura Desertina e da la Romania d'edir l'ovra cumplessiva da Toni Halter. Da retrair tar la Lia rumantscha, 7001 Cuira